休心亭
作者：范純仁
朝代：宋

paragraphs: 吾友明知士，結廬汝水邊。
名亭號休心，休心師昔賢。
將期一寸誠，悠久如青天。
我聞人最靈，至性初純全。
吉凶以情變，善惡緣習遷。
湍水决其防，放蕩無由還。
所以古聖師，三絕窮韋編。
曾子善守約，孟軻養浩然。
皆能保誠明，千載光華傳。
夫君真其徒，墳史尤精研。
恬然安粹靈，外慮何由牽。
進退固有道，用舍豈必專。
丘疾不俟禱，顔樂無窮年。
寧同避俗者，身迹空拘攣。